Η διαχείριση ταλέντων (talent management) στην υγεία
Authors: Μητώσης Κωνσταντίνος 
Published: January 2025

Η Διαχείριση Ταλέντων αποτελεί την διαδικασία διαχείρισης ατόμων με υψηλές ικανότητες, δεξιότητες και γνώσεις. Περιλαμβάνει μεθόδους όπως η προσέλκυση, ανάπτυξη, διατήρηση, σχεδιασμός διαδοχής κ.α. Κρίνεται απαραίτητη για τους οργανισμούς παροχής υπηρεσιών υγείας γιατί διαμέσων αυτής μπορούν να πετύχουν τους στόχους τους και βελτιώνουν την αποδοτικότητα, την αποτελεσματικότητα και την ποιότητα τους. Επιπρόσθετα, η Διαχείριση Ταλέντων ενισχύει το ανταγωνιστικό πλεονέκτημα των οργανισμών, την βιωσιμότητα τους και προάγει την καινοτομία. Πέραν των θετικών επιπτώσεων για τον οργανισμό, η εφαρμογή μεθόδων Διαχείρισης Ταλέντων έχει θετικές επιπτώσεις και για το ίδιο το προσωπικό και για τους ωφελούμενους. Η παρούσα διδακτορική διατριβή έχει στόχο την εις βάθος διερεύνηση της υπάρχουσας βιβλιογραφίας επί του θέματος με την συστηματική βιβλιογραφική ανασκόπηση που πραγματοποιήθηκε. Η μεθοδολογία της συστηματικής βιβλιογραφικής ανασκόπησης ήταν η ποιοτική ανάλυση περιεχομένου και η αναζήτηση πραγματοποιήθηκε σε ηλεκτρονικές βάσεις δεδομένων οι οποίες περιλαμβάνουν δημοσιεύσεις στον τομέα της υγείας. Εντοπίστηκαν οι σημαντικότεροι παράγοντες της Διαχείρισης Ταλέντων για την υγεία και διαπιστώθηκε ότι έλειπε ένα ερωτηματολόγιο που να διερευνά την σχέση μεταξύ της Διαχείρισης Ταλέντων και της Παρακίνησης των εργαζομένων σε μονάδες παροχής υπηρεσιών υγείας. Στην συνέχεια δημιουργήθηκε ένα νέο ερωτηματολόγιο που συμπληρώνεται από τους εργαζομένους στον τομέα της υγείας και στοχεύει στο ν’ αποτελέσει χρήσιμο εργαλείο για όσους ενδιαφέρονται ν’ ασχοληθούν με το συγκεκριμένο θέμα. Το ερωτηματολόγιο δημιουργήθηκε βάση συγκεκριμένων μεθοδολογικών βημάτων. Πραγματοποιήθηκε πιλοτική δοκιμή για τον έλεγχο, του κατά πόσο ήταν έτοιμο για χρήση σε μεγαλύτερο δείγμα. Χρησιμοποιήθηκε περιγραφική στατιστική, διερευνητική παραγοντική ανάλυση, επιβεβαιωτική παραγοντική ανάλυση και μοντέλα δομικών εξισώσεων για την επικύρωση της καταλληλότητας και εγκυρότητας του. Τέλος χρησιμοποιήθηκαν τα R, Mplus και EXCEL ως στατιστικά προγράμματα για την εξαγωγή των συμπερασμάτων. Το βασικό δείγμα της έρευνας αποτέλεσαν 204 εργαζόμενοι ανεξαρτήτου ειδικότητας από το Γενικό Νοσοκομείο Καβάλας και από τρεις ιδιωτικές κλινικές του ίδιου νομού. Το ποσοστό ανταπόκρισης ανέρχεται στο 81,6%, από το σύνολο του δείγματος, το 40,7% ήταν άνδρες και το 59,3% γυναίκες. Ως αναφορά την επαγγελματική ιδιότητα το 13,2% ήταν ιατροί, το 43,1% ήταν νοσηλευτές, το 19,6% διοικητικό προσωπικό, το 10,8% παραϊατρικό προσωπικό και το 13,2% δήλωσε άλλη ειδικότητα. Από τ’ αποτελέσματα της συστηματικής βιβλιογραφικής ανασκόπησης προέκυψε ότι, οι σημαντικοί παράγοντες της Διαχείρισης Ταλέντων για την υγεία είναι ο προγραμματισμός, η προσέλκυση, η ανάπτυξη, η διατήρηση, η αξιολόγηση απόδοσης, το εργασιακό κλίμα, η κουλτούρα, ο σχεδιασμός διαδοχής και η ηγεσία. Επίσης, τ’ αποτελέσματα της διατριβής ανέδειξαν την περιορισμένη εφαρμογή μεθόδων ΔΤ από τις μονάδες παροχής υπηρεσιών υγείας που συμμετείχαν στην έρευνα, ενώ από το μοντέλο δομικών εξισώσεων βρέθηκε μία ισχυρή σχέση μεταξύ της προσέλκυσης και της ανάπτυξης ταλέντων. Επίσης θετική και στατιστικά σημαντική βρέθηκε η επιρροή της ανάπτυξης στην διατήρηση ταλέντων. Η παρούσα εργασία αποτελεί μία πρωτότυπη έρευνα σε Ελλάδα και Κύπρο, καθώς γίνεται μία πρώτη προσπάθεια κατανόησης της υφιστάμενης κατάστασης επί του θέματος. Επίσης, εξαιτίας του περιορισμένου αριθμού μελετών ίσως αποτελέσει κίνητρο για περαιτέρω μελέτη σε φοιτητές και ακαδημαϊκούς. Επιπρόσθετα, το ερωτηματολόγιο της διατριβής θα μπορούσε ν’ αποδειχθεί ένα χρήσιμο εργαλείο γι’ αυτούς που ασχολούνται με την Διαχείριση Ανθρώπινου Δυναμικού. Μέσω της εφαρμογής των κατάλληλων μεθόδων Διαχείρισης Ταλέντων μπορούν να πετύχουν το ανταγωνιστικό πλεονέκτημα για τον οργανισμό τους, ενισχύοντας ταυτόχρονα την αποδοτικότητα, την αποτελεσματικότητα και την ποιότητα των παρεχόμενων υπηρεσιών.